9 Gaešita le ge Aborahama a be a sa tsebe gore o tla leta ka lebaka le lekaakang pele ga ge kholofelo ya gagwe e ka phethagala, lerato leo a bego a rata Jehofa ka lona le boineelo bja gagwe go yena ga se tša ka tša fokotšega. Mahlo a gagwe a ile a dula a tsepame, gomme ga se a ka a ba modudi wa sa ruri setšhabeng se itšego. (Baheb. 11:14, 15) Ruri e tla ba gabohlale gore le rena re latele mohlala wa Aborahama ka go phela maphelo a bonolo gomme re se tshwenyege kudu ka dilo tše di bonagalago, maemo a rena setšhabeng goba dipakane tša rena tša mešomo! Go re’ng re ka katanela go phela bophelo bjo go thwego ke bjo tlwaelegilego tshepedišong ye e lego kgauswi le go fela? Go re’ng re ka rata dilo tšeo e lego tša nakwana feela? Go etša ge go be go le bjalo ka Aborahama, re letetšwe ke tše kaone. Re ikemišeditše go se fele pelo gomme re lete go fihlela ge kholofelo ya rena e phethagaditšwe.—Bala Baroma 8:25.